SL Uradni list Evropske unije C 101/28

MNENJE KOMISIJE

z dne 25. aprila 2005

o načrtu za odlaganje radioaktivnih odpadkov, nastalih ob izvajanju načrta za sanacijo lokacije Dounreay (Dounreay Site Restoration Plan – DSRP) na Škotskem v Združenem kraljestvu, v skladu s členom 37 Pogodbe Euratom

(2005/C 101/12)

(Besedilo v angleškem jeziku je edino verodostojno)

Dne 5. maja 2004 je Evropska komisija v skladu s členom 37 Pogodbe Euratom od vlade Združenega kraljestva prejela splošne podatke v zvezi z načrtom za odlaganje radioaktivnih odpadkov, nastalih ob izvajanju načrta za sanacijo lokacije Dounreay (DSRP).

Komisija po tem, ko je pregledala splošne podatke in tudi znatno količino dopolnilnih informacij, ki jih je med pregledom zahtevala, da bi dopolnila informacije v okviru prvotnih splošnih podatkov, ugotavlja, da organi Združenega kraljestva v času trajanja postopka niso predložili samo novih informacij ampak tudi popravke k prvotnim splošnim podatkom, zlasti glede ocene radioloških posledic nekaterih scenarijev nesreč, ki bi lahko povzročile nenačrtovane izpuste.

Na podlagi celotnega sklopa predloženih informacij in po posvetovanju s skupino izvedencev je Komisija izoblikovala naslednje mnenje:

1. Razdalja med elektrarno in najbližjo točko v drugi državi članici, v tem primeru na Irskem, je približno 645 km.

2. V normalnih obratovalnih razmerah zaradi odvajanja tekočih in plinastih izpustov ne bo prišlo do izpostavljenosti prebivalstva v drugi državi članici, ki bi bila pomembna z zdravstvenega vidika.

3. Trdni nizko in srednje radioaktivni odpadki, nastali med izvajanjem načrta za sanacijo lokacije Dounreay, bodo shranjeni na kraju samem. Trdni nizko radioaktivni odpadki bodo kasneje premeščeni v Drigg ali na druga pooblaščena odlagališča. Odlagališča za trdne srednje radioaktivne odpadke ne bodo na voljo pred letom 2040. Trdni neradioaktivni odpadki in snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali reciklirani ali ponovno uporabljeni. To bo opravljeno v skladu z merili, določenimi v temeljnih varnostnih standardih (Direktiva 96/29/Euratom).

4. V primeru nenačrtovanih izpustov radioaktivnih odpadkov, ki bi lahko sledili nesreči, vrste in razsežnosti, predvidenih v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bile pomembne z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih ob izvajanju načrta za sanacijo lokacije Dounreay (DSRP) na Škotskem v Združenem kraljestvu, med običajnim obratovanjem in v primeru nesreče, ki bi bila take vrste in razsežnosti, kakor navajajo splošni podatki, ne bi povzročilo radioaktivnega onesnaženja, ki bi znatno vplivalo na zdravje prebivalcev, vodo, tla ali ozračje v drugi državi članici.

Vendar pa Komisija ugotavlja, da bo za ugoditev posebnim zahtevam glede ravnanja z odpadki v okviru izvajanja DSRP zgrajenih štirinajst novih obratov in da so bili za te obrate Komisiji predloženi nepopolni podatki. Komisija opozarja na nujnost zagotovitve nadaljnjih podrobnih in izčrpnih informacij v zvezi s temi obrati takoj, ko bodo na voljo, da bo lahko preverila, če so sedanje ocene radioloških posledic v normalnih pogojih in v primeru nesreče še vedno veljavne. Komisija nadalje ugotavlja, da je v splošnih podatkih glede nenačrtovanih radioaktivnih plinastih izpustov predviden postopek kategorizacije obratov, ki temelji na nevarnostnem potencialu in ustreznih radioloških posledicah, in da bodo podrobno proučeni samo tisti obrati, pri katerih je bilo ugotovljeno, da bi lahko pomembno ogrožali prebivalce (doza zunaj lokacije presega 5 mSv). Čeprav je za kompleksno nuklearno lokacijo dobro uvesti kategorizacijo obratov glede na scenarije nesreč, Komisija ni zadovoljna, ker predloženi splošni podatki zaradi poenostavitve niso vključevali niti informacij o ocenjenih količinah in fizikalno-kemijskih oblikah radionuklidov, prisotnih v vsakem od obratov na lokaciji, niti o količinah, ki bi se lahko sprostile v primeru morebitne nesreče za vsakega od teh obratov.